Nuwe WhatsApp-regulasies: Kenners nie bekommerd(Foto: pixabay) WhatsApp-gebruikers was die afgelope week warm onder die kraag oor ŉ nuwe beleid met betrekking tot die inwin van hul persoonlike inligting. Gebruikers moet nou dié beleid aanvaar of hulle sal nie meer belangrike funksies van dié app kan gebruik nie. Kenners met wie Maroela Media gesels het, meen egter dat dié nuwe beleid geen noemenswaardige gevolge vir gebruikers inhou nie, veral aangesien die inhoud van boodskappe steeds privaat is. Ander platforms soos Telegram blyk ook nie ŉ bruikbare alternatief te bied nie. Die gewilde boodskapdiens WhatsApp het sy nagenoeg twee miljard gebruikers Donderdag gevra om nuwe bepalings te aanvaar wat hom gaan toelaat om meer inligting met sy moedermaatskappy Facebook te deel en advertensies en e-handel daarby in te sluit. “Die nuwe regulasies wat WhatsApp aangekondig het, hou nie ŉ gevaar in vir die gewone mens wat nie vir die regering of die polisie wil wegkruip nie.” Só sê prof. Wian Erlank, ŉ kundige op die gebied van kuberreg en privaatheidsreg by Noordwes-Universiteit se regsfakulteit. “As jy buitendien Facebook Messenger gebruik, gaan die nuwe reëls jou nie beïnvloed nie. Facebook gebruik baie meer van sy gebruikers se inligting as WhatsApp,” verduidelik hy. Carla de Beer, sosialemediakenner van The Digital Law Co, beaam dit. Sy verduidelik dat WhatsApp steeds nie toegang tot die inhoud van gebruikers se boodskappe sal hê nie, aangesien WhatsApp ŉ instelling genaamd “end-to-end encryption” het, wat nie deur die nuwe bepalings belemmer gaan word nie. “Dit beteken wanneer ek ŉ boodskap aan iemand per WhatsApp stuur, word die boodskap se inhoud deurmekaar gemaak sodat niemand anders as die persoon aan wie die boodskap gestuur word, dit kan verstaan nie. So, selfs al onderskep iemand jou boodskap, sal hulle nie kan uitmaak wat daarin staan nie.” (Foto: pixabay) Sy meen die grootste risiko wat WhatsApp se nuwe bepalings vir Jan Alleman inhou, is dat meer inligting oor jou sosialemediagewoontes openbaar gaan wees – soos met wie jy gesels, hoe lank jy op WhatsApp is en waarin jy belangstel. Gebruikers kan egter dié risiko bestuur deur hul sosialemediateenwoordigheid te beperk. “Hoe meer inligting jy van jouself op sosiale platforms plaas, hoe meer weet hulle van jou. So het ŉ persoon wat elke dag plasings op Facebook en Instagram laai, minder privaatheid as die persoon wat dit net een keer elke twee weke doen.” Erlank meen een van die noemenswaardigste gevolge van die nuwe beleid is dat gebruikers baie meer advertensies op Facebook sal sien. “Facebook het reeds ŉ swak reputasie wat betref die gebruik en misbruik van verbruikersinligting, want hulle verklaar nie altyd waarvoor hulle die inligting gebruik nie. Dit maak dus nie sin om WhatsApp af te haal en steeds Facebook en Facebook Messenger – wat baie meer van jou inligting versamel – te gebruik nie.” Alternatiewe vir WhatsApp (Foto: pixabay) Die twee gewilde alternatiewe vir WhatsApp is Telegram en Signal. Gebruikers wat reeds na Signal geskuif het, vertel dat die funksies soos boodskappe, video’s, oproepe en media dieselfde as WhatsApp is. Een so ŉ gebruiker vertel dat sy hoofbeweegrede om te skuif nie soseer die goeie sekuriteit was nie, maar eerder die sensuur wat die groot IT-maatskappye tans op hul platforms toepas. Marius Vermaak, wat onlangs vir die eerste keer Telegram geïnstalleer het om te sien hoe dit lyk en werk, is bekommerd dat kinders moontlik blootgestel kan word aan eksplisiete inhoud soos pornografie. Vermaak verduidelik wanneer jy na die opsielys in Telegram navigeer en die “people nearby”-opsie kies, verskyn mense wat ook in die omgewing woon en Telegram gebruik se profiele. Daarbenewens wys dit vir jou groepe wat deur administrateurs in die omgewing gestig is. “Daar is swingers-groepe en allerhande ander verdagte groepe, en enigiemand met Telegram het toegang daartoe. Jy moet eers by die groep aansluit om fisiek te kan deelneem, soos om iets te skryf of ŉ foto of video te deel, maar jy hoef nie by die groep aan te sluit om die inhoud te sien nie. Die groepe wat ek vir interessantheid besoek het, was deurtrek met pornografiese materiaal. My bekommernis is dat kinders wat toegang tot ŉ selfoon het en Telegram gebruik, daarop kan afkom. Dit is só maklik,” sê Vermaak. Ander gebruikers noem dat daar nog nie genoeg mense in Suid-Afrika is wat Telegram of Signal gebruik om ŉ skuif sinvol te maak nie, en dat groepe soos skole en kerke WhatsApp gebruik om te kommunikeer. Dit sal dus ŉ grootskaalse migrasie moet wees om werklik sinvol te wees. Wat staan gebruikers te doen? Erlank se raad aan die gemiddelde gebruiker is om ŉ produk te kies wat jy vertrou, iets soos Apple wat daarop fokus om privaatheid te beskerm. “Dis inderdaad moeilik vir Jan Alleman om die koring van die kaf te skei, maar probeer om ingelig te bly, doen navraag. Moenie bloot enigiets op jou foon installeer nie, veral nie as dit gratis is en met ŉ klomp advertensies gepaardgaan nie.”